b"\n_START_ARTICLE_\nXiquan\n_START_SECTION_\nBakgrunn\n_START_PARAGRAPH_\nB\xc3\xa5de xiquan og xigou betyr rett og slett slank eller smal hund og kan alts\xc3\xa5 sammenlignes med betydningen av det norske begrepet mynde, som ogs\xc3\xa5 refererer til denne gruppens morfologiske uttrykk. _NEWLINE_Kineserne hevder at typen har eksistert der i utallige generasjoner og godt kan v\xc3\xa6re mer enn 1 500 \xc3\xa5r gammel i sin opprinnesle. Dette st\xc3\xb8ttes av et veggmaleri som ble funnet i gravkammeret til Prins Zhanghuai (653\xe2\x80\x93684), som d\xc3\xb8de n\xc3\xa6r Xi'an i Shaanxi-provinsen i \xc3\xa5r 684 e.Kr. Veggmaleriet, som n\xc3\xa5 hospiterer ved Hotan Museum (et museum dedikert kulturskattene langs silkeveien) i Hotan, viser en falkoner som er avbildet med en jaktfalk i sin venstre h\xc3\xa5nd og ei mynde med tydelig fj\xc3\xa6rprydet hale og et sauelignende langt og smalt hode ved sin h\xc3\xb8yre side. Hunden er n\xc3\xa6rmest en bl\xc3\xa5kopi av den varianten av xigou som kalles shaanxi xigou, og if\xc3\xb8lge kineserne skal ha sitt opphav i dette omr\xc3\xa5det. Indirekte st\xc3\xb8ttes det ogs\xc3\xa5 av de funn som ble gjort av Parker et al. (2017).\n_START_SECTION_\nVariantene\n_START_PARAGRAPH_\nDen opprinnelige kinesiske mynden er trolig utd\xc3\xb8dd. Den gikk under navn som kansu hound, tschika eller tsika, og hsi yang min-tzu. Typen var vanlig i Gansu og Shaanxi. Kinesiske autoriteter mener den kan ha blitt utviklet av nobiliteten, som importerte b\xc3\xa5de indiske og persiske mynder og ga dem som gaver til hverandre. Senere ble disse hundene krysset med mer greyhound-ligende hunder for \xc3\xa5 styrke stammen. Resultatet ble en hund som minnet om en liten greyhound med frynset hale. Hundene var glatth\xc3\xa5rede og vanligvis r\xc3\xb8dbrune eller brune, men av og til ogs\xc3\xa5 kremfargede eller beige. Skulderh\xc3\xb8yden l\xc3\xa5 omkring 50 cm._NEWLINE_Menggu xigou (mongolsk mynde, mansjursk mynde, nord\xc3\xb8stlig kinesisk mynde) er ei mynde som stammer fra det Indre Mongolia (Mansjuria), der den spesielt i Dongbei provinsen har lange tradisjoner som jakthund p\xc3\xa5 alt fra sm\xc3\xa5vilt og hjortevilt til ulv, selv om den i dag brukes mest til \xc3\xa5 jakte harer. Dette er den fysisk st\xc3\xb8rste varianten av xigou. Typen er kun glatth\xc3\xa5ret._NEWLINE_Hebei xigou (nordkinesisk mynde) er den som minner mest om en greyhound. Typen blir typisk cirka 60\xe2\x80\x9370 cm h\xc3\xb8y og veier normalt omkring 15-25 kg. Den er glatth\xc3\xa5ret og regnes som en homogen rase. Hunden brukes mest til jakt p\xc3\xa5 harer._NEWLINE_Shaanxi xigou (shaanxi hound, sentralkinesisk mynde) karakteriseres av et langt og smalt sauelignende (bananformet, konvekst) hode, men alt avkom i et kull utvikler ikke n\xc3\xb8dvendigvis denne hodetypen. Noen valper kan ogs\xc3\xa5 utvikle stopp. Typen skal finnes som b\xc3\xa5de glatth\xc3\xa5ret og frynsh\xc3\xa5ret, hvorav sistnevnte er mest vanlig. Den har frysh\xc3\xa5rede \xc3\xb8rer og hale. Det er usikkert knyttet til om glatth\xc3\xa5rsvarianten fortsatt eksisterer. Bortsett fra hodet, som mest minner om borzoi og chortaj, s\xc3\xa5 minner denne mynden mye om en litt stor (ekstra langbeint) saluki. Den er mellomstor, typisk 60\xe2\x80\x9370 cm h\xc3\xb8y og 15-25 kg tung, men enkelte eksemplarer (hanner) kan n\xc3\xa5 en skulderh\xc3\xb8yde p\xc3\xa5 opp mot 78 cm. Hunden brukes mest til jakt p\xc3\xa5 harer._NEWLINE_Shandong xigou (shantung hound, hsi-kou, kinesisk kystmynde) skiller seg ganske mye fra hebei xigou (nordkinesisk mynde) og hevdes opprinnelig \xc3\xa5 stamme fra Shandong, i det den ligner mer p\xc3\xa5 saluki. Typen hevdes av kineserne \xc3\xa5 v\xc3\xa6re synonym med den mytiske \xc2\xabhimelske hund\xc2\xbb. Typen finnes i to pelsvarianter; langh\xc3\xa5ret og korth\xc3\xa5ret. Langh\xc3\xa5rsvarianten finnes i mange farger, herunder ogs\xc3\xa5 sort og brindlet. Korth\xc3\xa5svarianten finnes kun som ensfarget, i nyanser fra cremfarget og beige til r\xc3\xb8dbrun. Typen m\xc3\xa5ler typisk cirka 60\xe2\x80\x9370 cm og veier omkring 15-25 kg."